text: Politiet anholder to mænd for at dele knytnæveslag ud i nattelivet
  16 april 2017 kl. 04.32
  Sydjyllands Politi måtte to gange rykke ud i det sønderjyske natteliv i nat til voldspisoder. To mænd er blevet anholdt. 
  Politiet i Syd- og Sønderjylland er i nat kørt ud til flere kamphaner. De har anholdt to mænd, begge to for vold.
  Syd- og Sønderjyllands Politis vagtchef fortæller, at der i begge tilfælde har været tale om knytnæveslag.
  Politiet fik en anmeldelse om vold kl. 00.03 i nat på en beværtning i Rødding. Da politiet kom til stedet, havde der været et lille slagsmål mellem to personer. En 47-årig mand var efter en diskussion blevet sur og havde uddelt knytnæveslag til anden person.
  Omkring fire timer senere udspillede en lignende situation sig i Haderslev. Her blev politiet kl. 04.08 kaldt ud til en bar, hvor en diskussion havde ført til vold.
  - Der er noget skubben frem og tilbage, og det ender med, at en 22-årig mand falder ned på gulvet, hvorefter han rejser sig op og slår et knytnæveslag mod en anden, siger vagtchefen fra Syd- og Sønderjyllands Politi til TV SYD.
  Begge mænd er nu anholdt og sigtet for vold.
  
  